দো দং হিউন-এর বিদায়কে কেন্দ্র করে অশান্তির কালো মেঘ ঢুকে পড়ল ইস্টবেঙ্গল অন্দরমহলে! শুধু মাত্র কোচ ট্রেভর জেমস মর্গ্যানের পছন্দ নয় বলেই তিন মাসের বেতন ক্ষতিপূরণ হিসেবে দিয়ে মরসুমের মাঝপথে কোরিয়ান মিডফিল্ডারের সঙ্গে চুক্তিভঙ্গ করেছেন লাল–হলুদের কর্তারা। কিন্তু এই সিদ্ধান্ত নিয়েই চরমে পৌঁছেছে তাঁদের মতপার্থক্য। একদিকে সচিব কল্যাণ মজুমদার-সহ কর্তাদের একাংশ। অন্যদিকে ফুটবল সচিব সন্তোষ ভট্টাচার্যের সঙ্গে মূল স্পনসরের প্রতিনিধি অমিত সেন।
দং-এর পরিবর্তে মর্গ্যানের প্রথম পছন্দ অ্যান্ড্রু বরিসিচ। লাল-হলুদ অন্দরমহলের খবর, তিন বছর আগে খেলে যাওয়া অস্ট্রেলীয় স্ট্রাইকারকে ফিরিয়ে আনার ব্যাপারে আপত্তি রয়েছে সচিব-সহ বেশ কয়েকজন শীর্ষ কর্তার। তাঁদের যুক্তি, ২২ বছরের দং-এর বিকল্প কখনও ৩০ বছর বয়সী বরিসিচ হতে পারেন না। জানা গিয়েছে কার্যকরী সমিতির বৈঠকে রীতিমতো হুঙ্কারের সুরে সচিব বলেছেন, ভুলে যাবেন না মোহনবাগানের বিরুদ্ধে দু’টো ডার্বিতেই গোল করেছে দং। তবে আমি তো কোচিং করাব না। তাই কোচের পরামর্শ অনুযায়ী আপনারা ফুটবলার পরিবর্তন করতেই পারেন। কিন্তু যে কোনও মূল্যে আমার আই লিগ চাই। এখানেই শেষ নয়। তিনি স্পষ্ট করে দিয়েছেন, আই লিগে ব্যর্থ হলে মর্গ্যানের জবাবদিহি চাইবেন। সচিবের মতোই কোচের সিদ্ধান্তে বিস্মিত দং। যদিও কলকাতা লিগ শেষ হওয়ার পর থেকেই লাল-হলুদ শিবিরে তাঁকে ছেঁটে ফেলার প্রক্রিয়া শুরু হয়ে গিয়েছিল। কিন্তু ক্ষতিপূরণ হিসেবে ক্লাবের দেওয়া আর্থিক শর্ত তিনি মানতে রাজি হননি। দীর্ঘ টালবাহানার পর অবশেষে দং-কাণ্ডে যবনিকা পতন। 
বৃহস্পতিবার সোয়া পাঁচটা নাগাদ এজেন্টকে সঙ্গে নিয়ে ক্লাবে পৌঁছে যান দ‌ং। শীর্ষ কর্তাদের কেউ তখনও আসেননি বলে তাঁবুতে না ঢুকে বাইরে গাড়িতেই বসেছিলেন তিনি। প্রায় আধ ঘণ্টা অপেক্ষার পর আরও এক দফার দীর্ঘ বৈঠকে বসেন কর্তাদের সঙ্গে। আলোচনা শেষ করে থমথমে মুখে সাংবাদিক বৈঠকে দং বললেন, ‘‘আমি পুরো ফিট। তবে মর্গ্যানের কেন আমাকে পছন্দ নয়, সেটা উনিই ভাল বলতে পারবেন। আমি সব সময় নিজের সেরাটাই দিয়েছি।’’ তার পরেই কটাক্ষ করে বললেন, ‘‘কে কটা গোল করল তা হয়তো মর্গ্যানের কাছে গুরুত্বপূর্ণ নয়। এই কারণেই জ্লাটান ইব্রাহিমোভিচের মতো স্ট্রাইকারকে উনি কখনও নেবেন না। ওঁর পছন্দ দাভিদ সিলভা’র মতো মিডফিল্ডার।’’ 
সাংবাদিক বৈঠক শেষ করেই শেষবারের মতো ইস্টবেঙ্গল ড্রেসিংরুমে ঢুকলেন দং। লকারে কিছু থেকে গিয়েছে কি না দেখে নিলেন। প্রিয় তারকাকে বিদায় জানানোর জন্য বাইরে তখন অপেক্ষা করছেন জনা বিশেক সমর্থক। লাল-হলুদ ছাড়ার যন্ত্রণার মধ্যেও হতাশ করলেন না তাঁদের। অটোগ্রাফ দিলেন। সেলফি’র আবদার মেটালেন। ভবিষ্যতে মর্গ্যানের কোচিংয়ে ফের ইস্টবেঙ্গলে খেলতে রাজি হবেন? মুহূর্তের মধ্যে চোয়াল শক্ত হয়ে গেল দং-এর। বললেন, ‘‘নিশ্চয়ই। ওটাই তো হবে আমার নতুন চ্যালেঞ্জ!’’